
Til

Folketingets Europaudvalg

Europa-Kommissionen præsenterer 

hvidbog om ”nye styreformer” 

I. Hvidbogen præsenteres i Europa-Parlamentet

Europa-Kommissionens hvidbog om nye styreformer fik en blandet modtagelse, da kommissionsformand Romano Prodi præsenterede den i Europa-Parlamentet den 4. september. Mest ros fik den fra den liberale gruppe i parlamentet. Gruppens talsmand Andrew Duff betegnede hvidbogen som mere værd end samtlige stats- og regeringschefernes store taler om unionens fremtid. Mere forbeholdne var PSE-gruppen og den finske ombudsmand Jacob Söderman. ”Hvidbogen indeholder for meget snak og for få konkrete forslag til gavn for borgerne”, lød Södermans hårde dom. Hannes Swoboda fra PSE-gruppen kritiserede hvidbogen for at være upræcis og mangelfuld på afgørende punkter. 

Prodi var dog ikke så bekymret. Han understregede, at hvidbogen blot er det første debatoplæg om Unionens fremtidige styreformer. 

Formålet med hvidbogen er ifølge Prodi at starte debatten om, hvordan vi kan tilpasse EU’s styreformer og institutioner, så de bliver mere demokratiske og effektive. Hvidbogen synes dog i et vist omfang at være blevet overhalet af stats- og regeringschefernes beslutning om at afholde regeringskonferencen i 2004 om Unionens fremtid.

 Da Romano Prodi oprindeligt præsenterede ideen om hvidbogen i februar 2000, var ambitionsniveauet højt. Nye styreformer blev et af Prodi-kommissionens fire store strategiske mål. Intet måtte være helligt. EU skulle tænkes helt forfra. Prodi betegnede projektet som EU’s svar på de udfordringer, som udvidelsen med landene fra Øst- og Centraleuropa stiller EU overfor.

Hvidbogen synes dog at befinde sig på et mere beskedent ambitionsniveau. Nu hedder det, at hvidbogen skal koncentrere sig om ændringer af EU’s styreformer inden for rammerne af de eksisterende traktater. Det er derefter op til regeringskonferencen i 2004 at tage eventuelt større beslutninger. 

Hvidbogen er i stedet blevet til første fase i en tretrinsraket i debatten om Unionens fremtid. Anden fase vil, ifølge Prodi, være, når Kommissionen forud for Det Europæiske Råds møde i Laeken til december præsenterer sit forslag til, hvordan forberedelserne af regeringskonferencen i 2004 skal organiseres. Det er endnu uvist, hvornår denne rapport vil foreligge. Europa-Kommissionens udspil til konkrete traktatændringer på regeringskonferencen i 2004 vil være den tredje og sidste fase.

Kommissionen betragter perioden frem til marts 2002 som en høringsfase, hvor borgerne samt regionale og nationale myndigheder kan reagere på hvidbogen.

II. Hvidbogens indhold
:

Prodi-kommissionen offentliggjorde hvidbogen om ”nye styreformer i EU” kort tid efter Europa-Parlamentet var gået på sommerferie den 25. juli. Hvidbogen har været undervejs i 18 måneder, hvor den er blevet forberedt i 12 specielt nedsatte arbejdsgrupper under Kommissionen. Resultaterne fra arbejdsgrupperne er offentliggjort i 12 rapporter, som alle findes på Kommissionens specielle hjemmeside om hvidbogen.

Formålet med hvidbogen er at indlede reformprocessen angående EU’s institutionernes måde at fungere på, så de bliver mere demokratiske, åbne og effektive. Det drejer sig om, at borgerne samt regionale og nationale aktører skal inddrages mere i EU. 

For at gøre dette har EU behov for ”nye styreformer”.

Først må man dog spørge sig selv om, hvad Kommissionen forstår ved ”nye styreformer” Hvidbogen er ikke speciel klar på dette punkt, men der gives dog en slags definition på ”styreformer” i hvidbogens indledning. Det hedder her, at reformen af EU’s styreformer handler om: ”regler, processer og adfærd, der påvirker den måde på hvilken beføjelser udøves på europæisk plan” 
. Hvad der ligger i denne noget abstrakte definition er vanskeligt at sige noget præcist om. Det virker dog som om der tales om både den måde, EU’s institutioner fungerer på i forhold til hinanden, og den måde, hvorpå nationale og regionale myndigheder anvender EU-retten.

Hvis  Unionens måde at anvende disse beføjelser på skal gøres mere demokratisk og effektiv, vil styreformerne skulle præges af fem overordnede principper:

1. Åbenhed

2. Deltagelse

3. Ansvarlighed

4. Effektivitet

5. Sammenhæng

Ifølge hvidbogen vil disse principper desuden sikre, at Unionens aktiviteter overholder nærhedsprincippet og det såkaldte proportionalitetsprincip. 

For at fremme disse principper inden for EU’s styreformer, foreslår Kommissionen reformer på fire områder:

· Inddragelse af flere i udformningen af EU’s politikker

· Forbedring af kvaliteten af EU-lovgivningen

· Præcisering af EU’s politiske mål og EU-institutionernes ansvar

· EU’s bidrag til global styring
Inddragelse af flere i udformningen af EU’s politikker

Flere skal inddrages i EU’s beslutninger. Det gælder primært borgerne, men også regionale myndigheder og interesseorganisationer skal involveres.

Først og fremmest handler det dog om at bringe borgerne tættere på EU. Demokratiet er afhængigt af, at borgerne kan deltage i den offentlige debat. Ifølge hvidbogen er målet at skabe et europæisk rum for debat mellem borgerne i de forskellige EU-lande. Brugen af moderne informationsteknologi skal sikre adgangen til pålidelige oplysninger, som er forudsætningen for, at en sådan debat kan finde sted. Bl.a. skal Europa-webstedet udvikles til en interaktiv platform for debat med borgerne. Borgernes adgang til informationer skal ikke kun foregå via EU, men også ske gennem både lokale og nationale myndigheder
. EU’s informationspolitik skal i det hele taget satse på at tilpasse informationerne til lokale behov.

Lokale og regionale myndigheder samt NGO’ere skal ligeledes inddrages mere i EU, idet disse i vidt omfang er ansvarlige for gennemførelsen af EU’s politikker på f.eks. miljøområdet. Kommissionen vil prøve at skabe en mere systematisk dialog med europæiske eller nationale sammenslutninger af regionale eller lokale myndigheder. Kommissionen erkender dog, at det primært er medlemsstaternes ansvar at inddrage de regionale og lokale myndigheder. 

Også NGO’ere eller civilsamfundet skal inddrages bedre. Ifølge Kommissionen kan dette ske via Regionsudvalget, som efter Nicetraktatens tiltrædelse skal have repræsentanter fra det organiserede civilsamfund.

Kommissionen ønsker desuden at afholde flere og bredere høringer i forbindelse med lanceringen af lovgivningsinitiativer
. Hvidbogen foreslår her indførelse af en speciel adfærdskodeks med mindstestandarder for afholdelsen af høringer.

Endelig ønsker Kommissionen at samarbejde tættere med forskellige typer af netværk, idet det både kan øge kendskabet til den europæiske unions politikker og skabe nye udgangspunkter for den europæiske integration på steder, hvor den ellers ikke når ud.
Forbedring af kvaliteten af EU-lovgivningen

Det andet indsatsområde, hvor Kommissionen mener man kan sætte ind for at forbedre EU’s styreformer, er en forbedring af kvaliteten i EU's lovgivning. 

Dette skal bl.a. gøres ved at: 

1) Rådet og Parlamentet går væk fra detailregulering og i højere grad koncentrerer sig om rammelovgivning og 

2) EU-institutionerne bliver bedre til at bruge de rigtige typer af retsakter til at fremme EU-samarbejdets forskellige politiske målsætninger. 

Endelig indgår også i Kommissionens katalog af forslag til bedre lovkvalitet en række andre initiativer såsom forenkling af lovgivningen samt bedre national gennemførelse og anvendelse af fællesskabslovgivningen.

1) Rådet og Parlamentet skal afholde sig fra detaillovgivning
Overdreven detaljeret lovgivning fra Rådet og Parlamentet gør det kompliceret og tidskrævende at tilpasse EU-reglerne til f.eks. ændrede markedsvilkår eller teknologisk innovation. Dette kan skade EU-lovgivningens effektivitet.

Ministerrådet og Europa-Parlamentet bør i stedet  koncentrere sig om de overordnede retningslinjer i lovgivningsprocessen. De detaljerede gennemførelsesbestemmelser skal overlades til Europa-Kommissionen. 

Samtidig bør man ifølge Kommissionen overveje at afskaffe nogle af de mange komiteer af nationale embedsmænd, som i dag tager hånd i  hanke med Kommissionens udøvelse af sine gennemførelsesbeføjelser
. I stedet skal Europa-Parlamentet og Ministerrådet stå for den demokratiske kontrol med Kommissionens arbejde gennem en eller anden form for fælles ”juridisk mekanisme”. 

Kommissionen begrunder forslaget med at Ministerrådet og Europa-Parlamentet i højere grad bør stilles lige om kontrollen med Kommissionens gennemførelsesbeføjelser, idet de i vidt omfang er fælles om at fastlægge lovgivningen efter den fælles beslutningsprocedure
. 

2) EU skal bruge de rigtige typer retsinstrumenter

Lovkvaliteten kan ligeledes forbedres ved, at EU bliver bedre til at anvende den rette type af retsinstrumenter til at gennemføre EU-samarbejdets forskellige politiske mål. 

Kommissionen kræver dog ikke, som nogen har sagt, bare flere forordninger i stedet for rammedirektiver. I stedet taler Kommissionen for, at man bruger de retsinstrumenter, der er mest anvendelige til at opnå  EU’s politiske mål. F.eks. bør man specielt bruge forordninger, når der er behov ensartet anvendelse af lovgivningen i medlemsstaterne eksempelvis i forbindelse med færdiggørelsen af det indre marked. 

I andre tilfælde kan rammedirektiver være mere anvendelige, f.eks. i situationer hvor der er behov at skabe større fleksibilitet i lovgivningen. Man bør i den forbindelse overveje i højere grad at overlade den konkrete implementering af lovgivningen til de europæiske standardiseringsorganisationer, som man i mange år har gjort inden for det indre marked.

Endelig bør EU-lovgivningen også suppleres med den såkaldte ”åbne koordinationsmetode”, som stats- og regeringscheferne opfandt på Lissabon-topmødet. Dette bør dog kun ske, hvis der er ringe udsigt til  løsninger af lovgivningsvejen.

Præcisering af EU’s politiske mål og EU-institutionernes ansvar

Hvidbogens tredje krav til de nye styreformer i EU er, at man skal have præciseret, hvad EU-samarbejdets politiske mål er, og hvilket ansvar de enkelte EU-institutioner har i lovgivningsprocessen. 

På lidt længere sigt er det nødvendigt med en grundlæggende institutionel reform, så EU får en klarere opdeling mellem lovgivningsmagt og udøvende myndighed. Dette kan imidlertid kun gøres på en regeringskonference. 

På det korte sigt kan der dog også ske forbedringer uden traktatændringer. F.eks. foreslår Kommissionen en bedre koordinering mellem arbejdet i de forskellige ministerrådssammensætninger. Kommissionen mener, at landenes udenrigsministre i Rådet for almindelige anliggender har mistet denne evne. Navnlig bør man styrke Rådet, så man frigør stats-og regeringscheferne i Det Europæiske Råd fra denne forpligtelse, så disse ikke skal bruge deres kostbare tid som mæglere mellem fagministrene. Kommissionen kommer dog ikke med noget konkret forslag til, hvordan dette skal gøres.

Med hensyn til Europa-Parlamentet foreslås det, at Parlamentets lovgivningsmæssige rolle i forbindelse med den fælles beslutningsprocedure skal styrkes. 

Europa-Parlamentet tilskyndes desuden til at gå bort fra den i dag meget detaljerede budgetkontrol, der foretages. I stedet skal Parlamentet i fremtiden foretage en mere politisk orienteret kontrol med budgettet baseret på politiske målsætninger.

Endelig skal EU-institutionerne som allerede nævnt koncentrere sig om deres traktatmæssige opgaver. Dette indebærer bl.a., at hovedansvaret for gennemførelsen af fællesskabslovgivningen påhviler – Kommissionen.

EU’s bidrag til global styring

Endelig ønsker Kommissionen som det fjerde og sidste at forbedre EU’s styreformer i forbindelse med EU’s deltagelse i det internationale samarbejde. 

EU’s stemme i internationale og regionale fora skal styrkes. På samme vis skal EU arbejde for at reformere internationale og multilaterale fora, så disse bliver mere effektive, og så europæiske værdier om fred, vækst, beskæftigelse og social retfærdighed kan vinde indpas i den globale sammenhæng.

Hvidbogen vurderer, at en virkningsfuld indsats i de mange forskellige typer af internationalt samarbejde vil styrke Europas identitet.

Venlig hilsen

Morten Knudsen

� Se KOM(2001) 428 af 25/7-2001.


� Begrebet ”nye styreformer” eller new governance er ikke konsekvent anvendt i hvidbogen. Nogle gange tales der i stedet om ”gode styreformer” eller om ”europæiske styreformer”. Ifølge hvidbogen defineres styreformer som: ”Regler, processer og adfærd, der påvirker den måde på hvilken beføjelser udøves på europæisk plan”. Der lægges her særlig vægt på, at disse er præget af åbenhed, deltagelse, ansvarlighed, effektivitet og sammenhæng.


� Se Kommissionens meddelelse om ”EU’s informations- og kommunikationspolitik”, KOM(2001) 354 fra 27.6 2001.


� I dag benytter Kommissionen sig allerede af en omfattende vifte af høringsinstrumenter såsom hvidbøger, grønbøger eller meddelelser, ad-hoc høringer og rådgivende udvalg.


� Konkret foreslås det i hvidbogen, at man overvejer at afskaffe forvaltningskomiteerne og forskriftskomiteerne. Siden begyndelsen af 1960’erne har Kommissionen udfærdiget gennemførelsesreglerne i samarbejde med forskellige typer af komiteer af nationale embedsmænd. Komitterne blev i sin tid blev indført for at kontrollere og bistå kommissionen i dette arbejde. Komitésystemet blev senest revideret ved en afgørelse fra 1999 – (1999/468/EF).


� I dag er det primært medlemsstaterne, der gennem deres repræsentanter i komiteerne kontrollerer Kommissionen �. Kommissionen er dog forpligtet til at holde Europa-Parlamentet underrettet om arbejdet i komiteerne og siden 1999 har Europa-Parlamentet haft  en slags indsigelsesret overfor sager behandlet i komiteerne.








